b'\n_START_ARTICLE_\nOaza Siva\n_START_PARAGRAPH_\nOaza Siva (arabsk \xd9\x88\xd8\xa7\xd8\xad\xd8\xa9 \xd8\xb3\xd9\x8a\xd9\x88\xd8\xa9\xe2\x80\x8e W\xc4\x81\xe1\xb8\xa5at S\xc4\xabwah, iz berber\xc5\xa1\xc4\x8dine Siwa; za\xc5\xa1\xc4\x8ditnik sonca bog Amon-Ra) je oaza v Egiptu, ki le\xc5\xbei med Katarsko depresijo in egiptovskim Pe\xc5\xa1\xc4\x8denim morjem v Libijski pu\xc5\xa1\xc4\x8davi, skoraj 50 km vzhodno od libijske meje in 560 km od Kaira. Oaza meri okoli 80 km v dol\xc5\xbeino in 20 km v \xc5\xa1irino in je eno izmed izoliranih pu\xc5\xa1\xc4\x8davskih naseljenih obmo\xc4\x8dij v Egiptu, z okoli 23.000 prebivalci, ve\xc4\x8dinoma Berberov, ki govorijo\xc2\xa0\xc2\xbbtaSivit\xc2\xab, jezik iz dru\xc5\xbeine berberskih jezikov. Poznana je predvsem zaradi njene zgodovinske vloge, saj je bila Siva dom Amonovega prero\xc4\x8di\xc5\xa1\xc4\x8da, ru\xc5\xa1evine katerega so priljubljena turisti\xc4\x8dna atrakcija. Po njem je imela oaza v preteklosti ime Amonij, iz \xc4\x8desar izvira ime snovi amonijak (tega so pridobivali iz kameljih iztrebkov v bli\xc5\xbeini). Izvor dana\xc5\xa1njega imena ni povsem pojasnjen._NEWLINE_Glavna dejavnost v moderni Sivi je kmetijstvo, natan\xc4\x8dneje gojenje datljev in oliv. Obrti, kot so izdelovanje ko\xc5\xa1ar, so tudi velikega pomena. Turizem je v zadnjih desetletjih postal bistven vir dohodkov. Veliko pozornosti je bilo namenjene gradnji hotelov z lokalnimi materiali in v lokalnem slogu.'